**Høringssvar fra Specialcenter Sigrid Undset til budget 2025**

**Høringsfristen er senest torsdag den 5. september 2024 kl. 08:00**

[Høringssvar skal indsendes til hoering.budget@kalundborg.dk.](mailto:hoering.budget@kalundborg.dk)

Høringssvaret er sammenfattet af bestyrelserne i henholdsvis Børneskolen, CSU-Kalundborg og Lærkereden, samt Kildebo.

Specialcenter Sigrid Undset vil gerne takke politikkerne, for at se positivt på bevilling til opførelse af ny pavillon. Vi vil ydermere komplimentere politikkerne, for at have modet til at bibeholde punkt nr.42 i råderumskataloget ”sammenlægning af STU-tilbud”.

**Jf. perspektivnotatet s.8 dot 3;** Vi har forståelse for, at PPR er under pres og ser ind i en underfinansiering. Det vil efter vores opfattelse være yderst uheldigt, hvis dette finansieres på bekostning af det samlede skolevæsen. B og F redegør i temabudgetteringen for, at der er flere sårbare borgere til.

Selvom flere børn visiteres til særlige tilbud, bør man fastholde økonomien til dette, samtidig med at almenskolerne tilføres midler til at udvikle skolemiljøet, så flere børn kan fastholdes længere i almenområdet. Det kræver igen prioritering, og det kan vi ikke læse ud fra det udsendte høringsmateriale.

[**H25 Analyse af skolernes indeklima og vedligeholdelsesefterslæb**](https://kalundborg.dk/Admin/Public/DWSDownload.aspx?File=%2fFiles%2fFiles%2f3_Politik%2fBudget+og+Regnskab%2f03.04+H25+Analyse+af+skolernes+indeklima+og+vedligeholdelseseftersl%c3%a6b.pdf)**;**

Stort vedligeholdelsesefterslæb på bygningsmassen, startende med det basale, tagene - og uden at se på indvendig maling, gulvenes stand osv. Vi har fx fortsat en pavillon som er 52 år gammel i år. Vi er en af de skoler, som kæmper med en bygningsmasse fra 1950’erne, indeklima samt klasselokaler der mangler vedligeholdelse. I kælderplan har vi idrætsfaciliteter, dog uden handicap faciliteter - dette er ikke tilfredsstillende.

Vi har i Specialcenter Sigrid Undset svært ved at genkende os selv i nærværende analyse. Vores faglokaler er få og ikke vedligeholdt, analysen beskriver vores faglokaler som okay. Vi er i skrivende stund ved at lovliggøre vores sløjdlokale, grundet dårlig vedligeholdelse af elinstallationer og udsugning. Legepladser betaler vi af driften, selvom det er Teknisk Service der har ansvaret – vi bliver mødt af rutinen, legeredskabet tages ud af drift og erstattes ikke med begrundelse i manglende økonomi.

Mht. vedligeholdelsesindsatsen, så skal både bygningernes bæredygtighed, f.eks. fjernvarme kontra olieopvarmet og antal brugere tages i betragtning, når indsatsen skal prioriteres. Med et faldende børnetal i overslagsårene, og særligt i landdistrikterne, bør driften af bygningerne drøftes. Det er dyrt at have mange gamle matrikler. Kan de (nogen af dem) afvikles i stedet for at vedligeholde dem?

**Råderumskatalogforslag Nr. 42, ”Sammenlægning af STU-tilbud”**

I Råderumskataloget fremstilles forslag om sammenlægning. Forslaget gælder i første omgang kun sammenlægning af ledelse. Vi undrer os over, at der i samme proces ikke tales om sammenlægning på én matrikel. Vi forstiller os med denne form, at nedenstående synergier vil udeblive.

Med en sammenlægning af STU-skolerne under én ledelse og én matrikel, ser CSU-Kalundborg positivt på en sammenlægning, da det vil bidrage konstruktivt til en mere bæredygtig drift. En stor udgiftspost i dag er husleje - samlet set for begge STU-uddannelser ca.100.000.- pr måned. Det er penge, som kunne være anvendt på at løse mere komplekse opgaver i STU-tilbuddene, fx unge med multiple handicap. Denne ydelse købes i dag i nabokommunerne – disse opgaver bør hjemtages til gavn for Kalundborg Kommunes borgere og økonomi. Hvis dette skal lykkes, er det vigtigt at den nye lokation rummer en høj grad af handicaptilgængelighed.